ธุรกิจกองทุนครึ่งปีหลังฉลุย
ยืดเวลาคุ้มเงินฝากไม่กระทบ ‘สมจินต์’ห่วงกองหุ้นกู้ตปท.
6 ก.ค. 2555

ยืดเวลาคุ้มเงินฝากไม่กระทบ ‘สมจินต์’ห่วงกองหุ้นกู้ตปท.
นายกสมาคมบริษัทจัดการลงทุน มั่นใจอุตสาหกรรมกองทุนครึ่งปีหลังโตต่อ ไม่หวั่นขยายเวลาคุ้มครองเงินฝาก ห่วงกองตราสารหนี้ต่างประเทศ
นายสมจินต์ ศรไพศาล กรรม การผู้จัดการ บริษัทหลักทรัพย์จัดการกองทุน (บลจ.) ทหารไทย ในฐานะนายกสมาคมบริษัทจัดการลงทุน กล่าวว่า ในครึ่งหลังของปี 2555 เชื่อว่าอุตสาหกรรมกองทุนรวมจะสามารถเติบโตต่อเนื่องจากครึ่งปีแรกที่เติบโตขึ้น 12.3% จากสิ้นปี 2554




 
“ครึ่งปีหลังยังมีเม็ดเงินจากกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) ที่จะเข้ามาในช่วงปลายปีอีก อย่างไรก็ตามการลงทุนในตราสารหนี้ต่างประเทศอาจจะต้องเพิ่มความระมัดระวังมากขึ้น เพราะธนาคารพาณิชย์หลายแห่งถูกลดอันดับความน่าเชื่อถือลงแล้ว” นายสมจินต์ กล่าว
นอกจากนี้ นายกสมาคมบริษัทจัดการลงทุน กล่าวอีกว่า การขยายเวลาคุ้มครองเงินฝากไม่เกิน 50 ล้านบาท ออกไปอีก 3 ปี จากเดิมที่จะลดความคุ้มครองเหลือไม่เกิน 1 ล้านบาท ในเดือน ส.ค.นี้ จะไม่ส่งผลกระทบต่ออุตสาหกรรมกองทุนรวมมากนัก 
“ในอุตสาหกรรมเราเชื่อว่ากองทุนรวมมีคุณค่าในตัวเอง และการสนับสนุนให้ผู้ฝากเงินย้ายเงินฝากมาเป็นกองทุนรวมไม่ได้ต้องการให้ผู้ฝากเงินย้ายเงินฝากมาเพราะความกลัว เพราะจริงๆ แล้วไม่ใช่ว่าเงินฝากไม่ดี หรือเงินฝากมีความเสี่ยง แต่ต้องการให้มีการจัดสรรพอร์ตลงทุนที่สมดุล” นายสมจินต์ กล่าว
พร้อมกันนี้ นายสมจินต์ยังกล่าวอีกว่า หากเทียบจำนวนบัญชีกองทุนรวมกับจำนวนบัญชีเงินฝากแล้ว จะพบว่าสัดส่วนดังกล่าวเพิ่มขึ้นอย่างต่อเนื่อง โดยเฉพาะตั้งแต่ปี 2550 และในปี 2554 สัดส่วนอยู่ที่ 3.74% 
“อย่างไรก็ตาม สัดส่วนดังกล่าวยังถือว่าน้อยมาก ในขณะที่ประเทศสหรัฐอเมริกามีครัวเรือนที่ลงทุนในกองทุนรวมสูงถึง 44% ซึ่งแสดงให้เห็นถึงศักยภาพของกองทุนรวม ที่ประเทศไทยสามารถจะเพิ่มสัดส่วนให้เพิ่มขึ้นได้ และเป็นเป้าหมายที่กองทุนรวมจะสามารถทำได้ แต่ยังไม่ได้ตั้งเป้าหมายว่าจะให้เพิ่มขึ้นเป็นเท่าไร” นายสมจินต์ กล่าว